I morgen spiller TIL i første runde i NM, borte mot Norild. En klubb som betyr svært mye for Morten Gamst Pedersen.

- Det var jo i Norild alt startet. Så Norild vil alltid ha en spesiell plass i hjertet mitt siden det er moderklubben. Nå skal jeg ikke skryte av at Vadsø er den mest spennende byen i Norge, men den ga meg muligheten til å utvikle meg som spiller. Det er fint å være fra et liten sted, hvor jeg fikk muligheten til å trene litt ekstra i hallen, fordi jeg fikk en egen nøkkel. I Tromsø er ikke slikt mulig, for her er det stort press på hallene. Men der kunne jeg dra og trene når jeg selv hadde lyst og det var ledig. Det hadde mye å si for meg, sier 37-åringen.

- En slik kamp er noe jeg har tenkt på helt siden man dro fra Vadsø, for det er jo 20 år siden jeg signerte kontrakt med TIL, så det blir morsomt, legger han til.

Spilletid

Simo Valakari gir normalt noen spillere hvile i slike kamper siden kampene kommer tett som halg i mai.

Før dagens trening sa Gamst Pedersen følgende:

- Jeg har ikke snakket med Simo om dette enda, men om jeg hadde fått noen minutter, så hadde det vært veldig artig. Hvor mye det blir får vi se, men muligheten til å få spille mot moderklubben sin, ville vært spesielt og kjekt.

På treningen var imidlertid midtbaneveteranen inne på laget. Og etter treningen bekreftet Valakari laget:

Karlstrøm - Sokol, Jenssen, Pirinen - Taylor, Kjærgaard, Gamst Pedersen, Holmgren Pedersen, Nilsen - Grønli, Rojas.

Benken blir Jacobsen, Valakari, Berntsen, Andersen, Norø Ingebrigtsen.

- Det kommer til å bli utrolig morsomt. Jeg gleder meg til å være med å sette farge på arrangement. Vi stiller med et veldig bra lag, et lag som vi kunne stilt med i Eliteserien også, sa Gamst Pedersen da laget var klart.

Draktbytte

Han håper på stor oppslutning på kampen slik at det kan bidra med klingende mynt i klubbkassa til Norild.

- Jeg håper på folkefest og bra vær. De hadde fin oppslutning på første hjemmekampen mot Vålerenga 2, så det hadde vært veldig gøy med mye folk, for jeg håper det vil være med å bidra til å få noen ekstra kroner i kassa også.

Annonse:

Det er mulig han selv kommer også med et bidrag til en av motspillerne.

- Jeg vet hvem noen av spillerne er og jeg har allerede fått forespørsel fra noen på Facebook om jeg kan bytte drakt med dem. Selv om det er noen år siden jeg spilte der, så kjenner jeg mange som bidrar i klubben.

Gulrot

TIL har ingen planer om å la Norild slå de ut av cupen slik de gjorde i 1984.

- Det er en kjempefin mulighet til å vinne noe og det er mulighet til å få spill i Europa, så det er en gulrot for oss. Alt det hander om i hver kamp er å gå videre. Det skal vi gjøre i morgen og det skal vi forhåpentligvis i mange cupkamper fremover.

Norild spiller til daglig i Norsk Tipping-ligaen i avdeling 2, hvor de har tatt ett poeng på to kamper. De tapte 1-6 borte mot Mjøndalen 2 og spilte 1-1 hjemme mot Vålerenga 2.